แพทย์ชี้นโยบาย 120 วันเปิดประเทศทำได้ หากทุกคนช่วยกันป้องกันตัวเข้มต่อเนื่อง
ศ.นพ.ยง ภู่วรวรรณ หัวหน้าศูนย์เชี่ยวชาญเฉพาะทางด้านไวรัสวิทยาคลินิก คณะแพทยศาสตร์ จุฬาลงกรณ์มหาวิทยาลัย กล่าวถึงนโยบาย 120 วันเปิดประเทศ กับสถานการณ์การระบาดของโรคโควิด -19 ในประเทศขณะนี้ ว่า ตนคงตอบไม่ได้ว่าจะทำได้หรือไม่ เพราะขึ้นอยู่กับประชาชนทุกคนหากช่วยกันยกการ์ดสูงจริงๆ จนคุมการระบาดได้ เหลือคนป่วยแต่ละวันไม่เกินหลักสิบ คนเสียชีวิตไม่เกิน 2-3 คนต่อวัน หากทำได้ก็คิดว่าเป็นไปได้ที่จะเปิดประเทศ แต่หากยังคงมีคนป่วยเพิ่มหลักพันต่อวัน เสียชีวิตหลักสิบทุกวัน เชื่อว่าถึงเปิดประเทศก็คงไม่มีใครมาด้าน นพ.ศุภกิจ ศิริลักษณ์ อธิบดีกรมวิทยาศาสตร์การแพทย์ กระทรวงสาธารณสุข กล่าวว่า นโยบายเปิดประเทศใน 120 วันนั้น นับตั้งแต่วันที่ 1 กรกฎาคม 2564 ไป 4 เดือน ถึงวันนั้นการฉีดวัคซีนจะครอบคลุมประชากรไทยจำนวนมากพอสมควร อาจจะกว่าครึ่งของประชากร โดยเฉพาะพื้นที่เป้าหมาย ทำแซนบ็อกซ์ อย่างไรก็ตามการเปิดประเทศสุดท้ายแล้วรัฐบาลก็ต้องดูสถานการณ์ แต่เราไม่ได้ไปรอดูวันนั้น ต้องดูแนวโน้มตั้งแต่วันนี้แล้วช่วยกันลดอัตราเพิ่มไม่ให้สูงตามคาด ปัจจัยทั้งหมดจะต้องถูกนำมาประมวล แต่เชื่อว่าถ้าคนไทยช่วยกันจริงๆ ควบคุมโรคได้บวกกับการฉีดวัคซีนได้มากพอ การระบาดก็จะลดลงโดยปริยายอยู่แล้ว ถ้าทำอย่างนี้โดยเคร่งครัดตัวเลขติดเชื้อไม่มากเชื่อว่าการเปิดประเทศ 120 วันก็คงจะเป็นไปได้ แต่หากถึงวันแล้วสถานการณ์เปลี่ยน ก็อาจต้องเลื่อนการเปิดประเทศ เช่นเดียวกับต่างประเทศที่เลื่อนไปแล้วสถานการณ์ระบาดเปลี่ยน